ผู้ว่าฯ นราธิวาส ส่งและอำนวยพรผู้แสวงบุญบินตรงจากนราธิวาสไปประกอบพิธีฮัจย์
นายสนั่น พงษ์อักษร ผู้ว่าราชการจังหวัดนราธิวาส เป็นประธานในพิธีส่งและอำนวยพรแก่ผู้แสวงบุญที่เดินทางไปประกอบพิธีฮัจย์ ประจำปีฮิจเราะห์ศักราช 1443 โดยมีรองประธานคณะกรรมการผู้ทรงคุณวุฒิจุฬาราชมนตรี (รองศาสตราจารย์ ดร.อิสมาแออาลี) นายบุญพาศ รักนุ้ย  รองเลขาธิการศูนย์อำนวยการบริหารจังหวัดชายแดนภาคใต้ ประธานกรรมการอิสลามประจำจังหวัดนราธิวาส และคณะผู้แทนกระทรวง ข้าราชการ เจ้าหน้าที่ ตลอดจนผู้นำศาสนาและพี่น้องประชาชนร่วมในพิธีฯสำหรับการจัดเที่ยวบินพิเศษที่เป็นการอำนวยความสะดวกแก่ชาวมุสลิมในพื้นที่ 3 จังหวัดชายแดนภาคใต้ เพื่อให้ได้รับบุญอย่างเต็มที่ อีกทั้งเป็นการลดค่าใช้จ่ายในการเดินทางของผู้แสวงบุญ โดยการบินไทยได้จัดเที่ยวบินพิเศษ จำนวน 2 เที่ยวบิน ระหว่างวันที่ 10-11 มิถุนายน 2565 ในวันนี้ (11 มิ.ย. 65) รับผู้เดินทางไปแสวงบุญ จำนวน 286 คน บินตรงจากท่าอากาศยานจังหวัดนราธิวาส สู่เมืองมาดินะห์ ประเทศซาอุดีอาระเบียโดยในปีนี้มีชาวไทยมุสลิมที่เดินทางประกอบพิธีฮัจย์ จำนวนทั้งสิ้น 3,738 คน เป็นพี่น้องมุสลิมในพื้นที่ 3 จังหวัดชายแดนภาคใต้ จำนวน 1,580 คน ประกอบด้วย จังหวัดปัตตานี 660 คน จังหวัดยะลา 482 คน และจังหวัดนราธิวาส 492 คนการประกอบพิธีฮัจย์คือ การเดินทางไปปฏิบัติศาสนกิจที่นครมักกะห์ อันเป็นเมืองที่ "ท่านศาสดามุฮัมมัด" เริ่มประกาศศาสนาอิสลาม ในเดือนซุลฮิจญะห์ ตามวันเวลาและสถานที่ต่างๆ  ที่ทางศาสนาอิสลามกำหนดไว้ ซึ่งศาสนกิจข้อนี้เป็นหน้าที่สำหรับมุสลิมทั้งชายและหญิงทุกคนที่มีความสามารถในด้านร่างกาย ทรัพย์สินและการเดินทาง ที่ครั้งหนึ่งในชีวิตควรจะต้องเดินทางไป ผู้ที่เลื่อมใสหลักศรัทธาของศาสนาอิสลามและปฏิบัติตามหลักห้าประการของศาสนานี้แล้ว ย่อมได้ชื่อว่า "มุสลิม" แปลว่า ผู้สยบตน หรือผู้นอบน้อมตน หลักห้าประการที่กล่าวนี้ประกอบด้วยปฏิญาณ  นมัสการ  ศีล  ทานและบำเพ็ญพิธีฮัจย์รัฐบาลไทยโดยการนำของพลเอก ประยุทธ์ จันทร์โอชา นายกรัฐมนตรี ได้ให้การสนับสนุน ส่งเสริมการเดินทางไปประกอบพิธีฮัจย์ตลอดมา เพื่อให้พี่น้องมุสลิมที่เดินทางไปประกอบพิธีฮัจย์ ได้รับความสะดวกสบาย ปลอดภัยและได้ประกอบศาสนกิจอย่างสมบูรณ์